Ouers in WK moenie sloer met aansoeke | Netwerk24
Deur Shantel Moses 06 Februarie 2017 13:20
Maak seker dat jy jou kind betyds by 'n skool inskryf. Foto: Carina Roux
As jou kind volgende jaar vir die eerste keer 'n skool in die Wes-Kaap bywoon, moet jy nou spring om aansoek te doen.
Die Wes-Kaapse onderwysdepartement (WKOD) raai ouers aan om hul kinders teen 24 Maart by 'n skool in te skryf.
Dit geld veral leerlinge wat in 2018 in gr. 1 en gr. 6 by 'n nuwe skool moet begin.
Dit geld ook leerlinge in ander grade wat na die Wes-Kaap verhuis, of enigeen wat by 'n nuwe skool moet begin, sê Jessica Shelver, woordvoerder van die WKOD.
Die WKOD het 'n vroeë spertyd vir aansoeke daargestel weens die toename in die vraag na plek in skole in die provinsie.
"Dit sal ons in staat stel om beter voorsorg vir die volgende jaar te tref," sê sy.
"Die skool moet ouers skriftelik in kennis stel of hul kinders plek gekry het of nie. Ouers moet teen die einde van Junie aanvaarding bevestig."